Mensehandel ─ die werklikheid - Jou Gesin | Solidariteit WêreldJou Gesin | Solidariteit Wêreld
Tuis › Artikels › Mensehandel ─ die werklikheid
Mensehandel ─ die werklikheid
Donderdag, Januarie 18th, 2018
Mensehandel is ʼn ernstige misdaad en ʼn growwe skending van menseregte. Elke jaar beland duisende mans, vroue en kinders in die hande van handelaars, in hul eie lande en in die buiteland. Die Verenigde Nasies se Kantoor vir Dwelms en Misdaad (UNODC) berig dat byna elke land in die wêreld deur mensehandel geaffekteer word, hetsy as ʼn land van oorsprong, deurgang of bestemming vir slagoffers.
Seksuele uitbuiting bly die prominentste rede vir mensehandel in Suid-Afrika.
Suid-Afrika bly ʼn primêre bron, bestemming en deurgangsland vir mensehandel. Mensehandel vind binnelands plaas tussen ons provinsies, sowel as na die buiteland oor Suid-Afrika se grense.
“Uitbuiting, nie vervoer”
Mens moet egter nie aan mensehandel dink net in terme van smokkel met mense nie, sê advokaat Johan Kruger, UNODC se hoof van Transnasionale Georganiseerde Misdaad, Onwettige Handel & Terrorismeprogramme vir Oos-Afrika.
“Mensehandel word omskryf in terme van uitbuiting en nie noodwendig in terme van vervoer nie. Binne hierdie konteks verwys die woord “handel” na verskeie aspekte wat met uitbuiting verband hou, wat kan insluit, maar nie beperk is nie tot, die fisiese vervoer of smokkel van ʼn persoon na ʼn ander plek.”
ʼn Skrikwekkende werklikheid van Kruger se verduideliking sink in na ʼn onlangse berig oor sekshandel met minderjariges via die internet. Sekere verkoopswebwerwe, wat hul gebruikers die geleentheid bied om die gebruiklike items te verkoop ─ rusbanke, karre, videospeletjies ─ bied ook sekere “volwasse” dienste. Sekshandeldeskundiges sê daardie volwasse lystings wemel van advertensies vir minderjarige jeugdiges.
Seks met jong meisies te koop
Handelaars gebruik sekere kodewoorde (soos “cheerleader”, “new in town”, “daddy’s girl” en “amber alert”) in hul beskrywings en skep ʼn versigtige profiel van die aangebode meisie om die indruk te skep dat sy ʼn gewillige en volwasse deelnemer is. As die deelnemer baie jonk is, laai hulle dikwels ʼn argieffoto om nie die werklike ouderdom van die slagoffer te verklap nie.
Slagoffers word dikwels ontvoer, geboelie en tot onderdanigheid geslaan. Slagoffers word ook verdoof ─ ʼn algemene taktiek van handelaars om hul slagoffers inskiklik en tegemoetkomend te hou.
“Terwyl hulle verdoof is, word hulle verkrag en foto’s word van hulle geneem, wat gebruik word om hulle af te pers,” sê Barbara Ras, stigter van die Atlantis Vrouebeweging. Meisies van so jonk as sewe word ontvoer, geroof of deur handelaars mislei om aanbiedinge met finansiële aansporings te aanvaar.
Universiteit van Pretoria: https://repository.up.ac.za/bitstream/handle/2263/20132/Lutya%20_Human(2012).PDF?sequence=1
Independent online: https://www.iol.co.za/news/crime-courts/shocking-reality-of-sa-human-trafficking-1224202
I Am Jane Doe: https://www.iamjanedoefilm.com/